ועדת הכספים, כנסת 17, פרוטוקול מספר 162, 2006-11-13 10:00

יעקב ליצמן: בוקר טוב, רבותי.

יעקב ליצמן: אני פותח את הישיבה.

יעקב ליצמן: הסעיף הראשון הוא: תקנות מס הכנסה (ניכוי הוצאות מסוימות של מתנדב במוסד ציבורי), התשס"ז-2006.

יהודה נסרדישי: המטרה היא לתת הטבה לאותם מתנדבים שמכתתים את רגליהם בעמותות כדי לגייס תרומות.

יהודה נסרדישי: הם נוסעים במכוניות שלהם ומדברים בטלפון.

יהודה נסרדישי: אם הם פוגשים מישהו, הם מזמינים אותו לכוס קפה כדי לשבת ולשמוע על מטרות העמותה החשובות, ומשלמים עליו.

יהודה נסרדישי: לפי כל דין, זו היתה הכנסת עבודה.

יהודה נסרדישי: אבל החלטנו לתת לאותו מתנדב כל חודש - על פי דיווחים, כמובן - 280 ש"ח--

יעקב ליצמן: אני רוצה לטוס חמש פעמים בחודש למען מוסד מסוים.

יעקב ליצמן: אסור לי?

יהודה נסרדישי: יש תיקון בתקנה, והוספנו שזה לא יחסום אותך מהוצאות לצורך מימוש מטרתו של המוסד הציבורי.

מיכל דויטש: תקנה 2.

מיכל דויטש: ההגבלה בסכום נוגעת למוסד.

מיכל דויטש: מבחינת המתנדב, כל הוצאה שהוא הוציא למימוש מטרות המוסד הציבורי ואין לו טובת הנאה שלו בצדה - כל מה שיוחזר לו מאת המוסד יהיה הכנסה בצד אחד, הכנסה בצד השני, והטוטל הוא אפס.

מיכל דויטש: זה צד המתנדב.

מיכל דויטש: צד המוסד - עליו חלים הכללים הרגילים של תקנות ניכוי הוצאות, למעט לגבי שלוש ההוצאות שמנויות כאן: (א) כיבוד; (ב) דלק; (ג) שיחות טלפון מהבית.

יעקב ליצמן: הוצאות כיבוד - 12 ש"ח.

מיכל דויטש: לאדם, באירוע.

יעקב ליצמן: סביבון לחנוכה אולי עולה 12 ש"ח.

יעקב ליצמן: את נכנסת למלון, וכוס קפה עולה 25 ש"ח.

רחל נוימן: הכוונה היא למתנדבים שמארחים אנשים בביתם, במסגרת הרצאה או אירוע כלשהו.

רחל נוימן: הכוונה היא שמי שמתארחים בבית המתנדב, ומכבדים אותם בשתיה קלה או חמה, עבור כל אורח הוא יקבל 12 ש"ח.

רחל נוימן: אם זה לא במקום מגוריו - זה לפי ההוראות שקיימות לגבי המוסד הציבורי.

יעקב ליצמן: איפה זה גורע?

יעקב ליצמן: האם הכל לטובה?

רחל נוימן: בנוסף, צריך להבהיר שכל ההוצאות ששולמו למתנדבים בעבר ראו את זה כאילו משלמים להם משכורת, ואז באו ורצו לנכות להם את זה כהכנסה.

רחל נוימן: כאן מבהירים שזאת לא הכנסה אלא המטרה היא לכסות את ההוצאות שלהם.

יעקב ליצמן: אם הכל טוב, אני אתמוך.

יעקב ליצמן: איתן, ראיתי את המכתב והבנתי שהם תיקנו את זה.

איתן צחור: בשם גב' מיכל מודעי שישבה לפני 12 שנה בראש הוועדה למגזר המלכ"רים והעמותות וכולם, אנחנו באמת רוצים לברך את אנשי רשות המסים, שסוף סוף הביאו את הנושא הזה לחקיקה, וכל הכבוד.

סמדר אלחנני: יש הגדרות שונות למוסד ציבורי - מלכ"ר ומי שמקבלים לפי סעיף 46.

סמדר אלחנני: למה יש צורך באבחנה?

סמדר אלחנני: כי הם מקבלים השתתפות מתקציב המדינה.

סמדר אלחנני: לגבי מי שמוכרים לפי סעיף 46, יש הרבה הגבלות היום על אחוז ההוצאה לשכר מתוך כלל התקציב - לפי הוראות ביצוע.

סמדר אלחנני: איפה זה מסתדר עם הענין הזה של הגבלת שכר, והאם יש הבדל בין מי שהם לפי סעיף 46 לבין מי שהם לא לפי סעיף 46.

יעקב ליצמן: היא שואלת האם החלק של המתנדבים הוא החלק של השכר.

רחל נוימן: 22 האחוזים מתייחסים להוצאות הנהלה בכלליות.

רחל נוימן: כאשר מדובר במתנדבים, מדובר בפעילות הממשית; זה לא נכנס ב-22%.

שגית אפיק: מתי התחולה?

מיכל דויטש: מיום הפרסום.

שגית אפיק: כלומר, רק לשנת 2007?

מיכל דויטש: מיום הפרסום.

מיכל דויטש: גם ביום נהגנו כפי שכתוב בתקנה 2 לענין המתנדב.

מיכל דויטש: היו מי שרצו לזקוף הכנסות ולעשות זיכויים, אבל היה הסכם בשתיקה שדיבר על הענין.

קריאה: אז למה לא להחיל את זה אחורה?

מיכל דויטש: אבהיר: תיאמנו עם משרד המשפטים שלא נעשה סעיף תחילה.

מיכל דויטש: היה בהתחלה תחילה מיום הפרסום.

יעקב ליצמן: אנחנו כן רוצים - - - אני חושב שזה חשוב.

מיכל דויטש: אבל בדרך כלל אנחנו לא עושים בעניני מס תחילה מ-1 בנובמבר.

יעקב ליצמן: אל תכניסי אותי ל-1 בינואר, 2006.

יהודה נסרדישי: המתנדב חייב להגיש דוח לעמותה - להיכן נסעתי, כמה נסעתי ואת מי כיבדתי.

יהודה נסרדישי: היום אותו מתנדב יכול ללכת רטרואקטיבי מינואר ועד עכשיו ולשחזר את הדברים האלה?

יהודה נסרדישי: בדרך כלל אנחנו לא בעד שחזורים.

יהודה נסרדישי: לכן זו בעיה מרכזית.

מיכל דויטש: לכן התנאים שמנויים כאן - קבלות - מנוי בחקיקה מיום הפרסום.

מיכל דויטש: עד יום הפרסום, אנחנו נעשה את התיקים כפי שעשינו עד היום, ואף תיק לא יגיע לשולחנכם.

נדב הכהן: אנחנו כמובן מברכים ותומכים.

נדב הכהן: אני רק מעיר שהיינו יכולים שלא להיות כאן מלכתחילה לו החוק היה מאפשר החזר הוצאות לשכיר כדבר שבהכנסה, מה שהיה צריך להיות בבסיס.

נדב הכהן: אבל היות שהחוק הוא דרקוני, והוא יוצר מצב שבו החזר הוצאות לשכיר, בהגדרה, הוא הכנסת עבודה, צריך את הדבר הזה.

מיכל דויטש: חייב במס, לא הכנסת עבודה.

מיכל דויטש: תקנה 3 שמונחת לפניכם סומנה 3א.

מיכל דויטש: בפסקה (1) - הוצאות כיבוד קל, יעמדו על 12 ש"ח במקום 10 ש"ח.

יעקב ליצמן: תסבירו לי מה זה 12 ש"ח.

מיכל דויטש: שלוש דיאט קולה.

יעקב ליצמן: כשאני עוצר בדרך ונכנס לחנות, גובים ממני 8 ש"ח על פחית אחת.

מיכל דויטש: אבל זה אירוע שהמתנדב מקיים בביתו.

מיכל דויטש: בפסקה (2) - הוצאות נסיעתו של המתנדב - - -

טלי דולן: בנוסח הקודם, שמונח על שולחן הוועדה, הוכרו 250 ש"ח בלבד כהוצאות רכב.

טלי דולן: במקומם, הכנסנו עכשיו סעיף שמתיר 280 ש"ח כהוצאות דלק, וזה בעצם אומר שהוצאות הנסיעה לא מוגבלות.

טלי דולן: כלומר, ההטבה משמעותית מאוד.

יעקב ליצמן: מה עם הוצאות פלאפון?

מיכל דויטש: טלפון - 50 ש"ח.

יעקב ליצמן: אין הוצאות פלאפון?

מיכל דויטש: כיבוד קל - 12 ש"ח במקום 10 ש"ח.

מיכל דויטש: הוצאות נסיעה השתנו ל"הוצאות לרכישת לדלק, המשמש למתנדב לשם נסיעה למקום פעילותו ההתנדבותית" - 280 ש"ח במקום 250 ש"ח.

מיכל דויטש: הוספנו סעיף מבהיר, לפיו "הוצאות אחרות של המוסד הציבורי, שאינן מנויות בפסקה (א), יותרו לו בניכוי, לפי תקנות ניכוי הוצאות מסוימות, התקנות הכלליות.

יעקב ליצמן: מי בעד תקנות מס הכנסה (ניכוי הוצאות מסוימות של מתנדב במוסד ציבורי), התשס"ז-2006, כולל השינויים שהוקראו כרגע על-ידי נציגת רשות המסים?

יעקב ליצמן: הצבעה בעד התקנות - רוב נגד - מיעוט התקנות אושרו.

יעקב ליצמן: תודה לכולכם, הישיבה נעולה.